4
Iisa haaldi ɓii-leydi Samariya debbo gom
1 *Fariisa'en nanii Iisa no waɗana himɓe *batisma, omo heɓa *aahiiɓe ɗuɓɓe ɓurde Yahaaya. 2 Amma nde goonga, Iisa e hoore mum kay, waɗanaay baa gooto *batisma. *Aahiiɓe makko tan ngaɗanannoo himɓe *batisma. 3 Wakkati Iisa nanunoo haala *Fariisa'en, o dilli Yahudiya, o soƴƴii Galili.
4 Ko o ummii yahde Galili, sey o tokkiri *Samariya. 5 Nder leydi *Samariya, o wari wuro Sikar hadde ngesa nga Yakuuba hokkunoo ɓiyum Yusufu. 6 Nder Sikar, Yakuuba wasiino ɓunndu gom. Caka nyalooma Iisa yottii dow ɓunndu nduun, jahaangal ngaal duu tampinii mo. Nden o jooɗii daane mayru ngam o fowta. 7-8 *Aahiiɓe ɓeen duu naati wuro ngoon ngam coodowa ko nyaamee.
Sey ɓii-leydi *Samariya debbo gom wari faa ƴooga. Iisa wi'i mo :
—Hokkaram ndiyam, mi yara !
9 Nden debbo oon wi'i mo :
—Noy ! Noy aan, Yahudanke, ƴamirtaa kam ndiyam njareteeɗam miin, ɓii-leydi *Samariya debbo ? Ngam potal walaano caka *Yahudankooɓe e himɓe leydi *Samariya.
10 Iisa jaabii mo wi'ii :
—Nde aɗa anndi kokkal ngal Alla hokkata he kaden duu nde aɗa anndi duu ƴamuɗo ma ndiyam njareteeɗam, a ƴamannoo mo, o hokke ndiyam buurɗam.
11 Sey debbo oon wi'i mo :
—Moodibbo, a walaa cawgal, ɓunndu nduun duu no luggiɗi. Toy keɓataa ndiyam buurɗam ɗaam ? 12 Aɗa ɓuri maama amin Yakuuba accanɗo min ɓunndu nduu manngu naa ? Kanko e hoore makko, ɓiɓɓe makko e dabbaaji makko fuu, njari he mayru.
13 Nden Iisa jaabii mo wi'i :
—Neɗɗo fuu jarɗo ndiyam ɗaam, no ɗomɗetee kaden, 14 amma jarɗo ndiyam ɗam kokkanmi ɗam, ɗomɗataake faa abada. Ngam ndiyam ɗam kokkanmoomi ɗam, no laatanto mo ndiyam iloojam kokkoojam mbuurnam nduumiiɗam.
15 Debbo oon wi'i :
—Moodibbo, hokkaram ndiyam ɗam heɓa to mi ɗomɗee kaden, to mi wartu ƴoogude ɗo duu.
16 Iisa wi'i mo :
—Yah noddoy gora, ngardon !
17 Debbo oon jaabii mo wi'i :
—Mi walaa goriiyo.
Iisa wi'i mo :
—Aɗa woodi goonga ko mbiiɗaa a walaa goriiyo. 18 A waɗiino goriraaɓe joyo. Gorko mo ngonduɗaa joonin oo duu, hanaa gora. Ndenne, a haalii goonga.
19 Debbo oon wi'i mo :
—Moodibbo, mi faamii a annabiijo. 20 Maamiraaɓe amin no ndewanno Alla dow waamnde ndee. Amma onon *Yahudankooɓe, oɗon mbi'a *Ursaliima toon Alla haani reweede.
21 Iisa wi'i mo :
—Banndam debbo, jaɓu ko kaalananmaami : Wakkati waran, ko hanaa dow waamnde ndee naa *Ursaliima ndewoton *Baabiraawo. 22 Onon ɓiɓɓe leydi *Samariya, oɗon ndewa ko on anndaa, minen *Yahudankooɓe nee, ko min anndi min ndewata, ngam to *Yahudankooɓe kisinam ƴuwata. 23 Wakkati no waran, o wari jaati, nde rewooɓe goonga e goonga no ndewiran *Baabiraawo ruuhu mum'en e goonga. Hano ir rewooɓe ɓee jaati *Baabiraawo hiɗi. 24 Alla no *Ruuhu. Rewooɓe mo ɓeen duu no kaani rewirde mo ruuhu e goonga.
25 Debbo oon wi'i :
—Miɗo anndi *Almasiihu waran, kanko woni Cuɓaaɗo Alla. Nde o warii, o faaminan min huune fuu.
26 Iisa wi'i mo :
—Miin, kaaldoowo he maa oo, woni mo.
27 Ɓe kantaay haala kaan, ko *aahiiɓe ɓeen ngartii tawi ɓe. Ɗum haayɗini *aahiiɓe ɓeen ko Iisa no haalda he debbo oon. Amma baa gooto nder maɓɓe suusaay wi'ude debbo oon : « Ɗume ngiɗaa ? » naa ƴamude Iisa wi'a : « Ɗume kaaldantaa he makko ? » 28 Debbo oon resi loone mum, soƴƴii nder wuro ngoon, haalanowi himɓe wi'i :
29 —Ngaree, ƴeewee gorko kaalanɗo kam ko ngaɗunoomi fuu. Naa kanko woni *Almasiihu ?
30 Himɓe mburtii wuro ngoon, njehi to Iisa.
31 Wakkati debbo oon dillunoo *aahiiɓe ɓeen eelii mo mbi'i :
—Moodibbo, nyaamu !
32 Sey o jaabii ɓe o wi'i :
—Miɗo jogii nyaamdu ndu on anndaa.
33 *Aahiiɓe ɓeen tinni no ƴamodira no mbi'a :
—Moy woni gaddanɗo mo ko nyaamee ?
34 Iisa wi'i ɓe :
—Nyaamdu am woni waɗude muuyo lilɗo kam e humnude golle makko. 35 Onon, oɗon mbi'a : « Lebbi nay koddani kettol. » Amma miin, miɗo wi'a on : Ɓantee gite mon, ƴeewon ko gese ɗeen ɓenndi, ɗe poti hetteede. 36 Kettuɗo fuu no heɓan baraaje, hawran gabbe ngam mbuurnam nduumiiɗam, ngam aawɗo e kettuɗo mbelnida. 37 Iɗum tabbintina banndol bi'ungol : « Goɗɗo no aawa, goɗɗo no hetta. » 38 Mi lilii on kettowon to on ngollaay. To woɓɓe ngolli, onon, on naati nder barke golle maɓɓe.
Iisa wannginani hoore mum ɓiɓɓe leydi Samariya
39 Nder wuro ngoo, ɓiɓɓe leydi *Samariya ɗuɓɓe ngoonɗinii Iisa ngam haala debbo ceedaniiɗo mo wi'i :
—O haalanii kam ko ngaɗunoomi fuu.
40 Ngam majjum waɗi wakkati ɓiɓɓe leydi *Samariya njottinoo to Iisa, ɓe ŋaarii mo o jooɗo to maɓɓe. Nden o waɗani ɓe balɗe ɗiɗi. 41 Ɗuɓɓe ngari ɓeydake he goonɗinɓe mo wakkati nanunoo haala makko. 42 Ɓe mbi'i debbo oon :
—Joonin, hanaa ngam haalaaji maaɗa tan min ngoonɗini. Minen e ko'e amin, min nanii haala makko, miɗen anndi ko kanko jaati woni kisinoowo duuniyaaru nduu.
Iisa yamɗintinii ɓii-kawjotooɗo laamu Rooma
43 Iisa waɗi balɗe ɗiɗi nder wuro leydi *Samariya nden yawtiri leydi Galili, 44 ngam kanko e hoore makko o wi'i :
—Annabiijo teddintaake nder wuro mum.
45 Wakkati o yottinoo Galili, ɓiɓɓe Galili njaɓɓorake mo juuɗe ɗiɗɗiɗi, ngam kamɓe duu ɓe njehiino *Ursaliima to *Juulɗe dimɗinol Isra'ilankooɓe. Ɓe ngi'ii duu ko o gollunoo toon.
46 Sey Iisa warti kaden Kaana, to o waylitinnoo ndiyam, ɗam laatii cabiijam. Fotodiri kawjotooɗo laamu *Rooma nder wuro Kafarnahum ɓiyum gorko yamɗaa. 47 Kawjotooɗo oon nani ko Iisa ƴuwii Yahudiya, wartii Galili. Nden o yehi to Iisa, o ŋaarii ɗum wara yamɗintinowa ɓiyiiko gonɗo no habda he yonki.
48 Iisa wi'i mo :
—Abada on ngoonɗintaa, se on ngi'aay alamaaji naa ko haayɗini.
49 Kawjotooɗo oon wi'i mo :
—Moodibbo, en njaha illa ɓiyam maayaay.
50 Sey Iisa wi'i mo :
—Hootu, ɓiya daɗii !
Gorko oon goonɗini ko Iisa haalani ɗum, dilli.
51 Gollooɓe makko potti mo dow laawol, mbi'i mo :
—Ɓiya daɗii !
52 O ƴamii ɓe wakkati mo ɓiyiiko yamɗiti. Ɓe njaabii mo ɓe mbi'i :
—Keeŋa juura, wulowulo ngoon heli.
53 Baaba oon annditi wakkati oon jaati Iisa wi'i mo : « Ɓiya daɗii ! »
Nden kanko e ɓaade makko fuu, ɓe ngoonɗini Iisa. 54 Ɗum woni alaama kaayɗiniiɗo ɗiɗaɓo mo Iisa waɗi Galili wakkati o ƴuwnoo Yahudiya.